Geliefde onderwyseres by huis vermoorLinda Breytenbach (66), ‘n afgetrede onderwyseres, is Sondag in haar huis in Boksburg vermoor. (Foto: verskaf) “Die skool rou.” Só het ŉ oudkollega van die vermoorde Linda Breytenbach (66) gesê ná die dood van dié geliefde onderwyseres Sondag by haar huis in Boksburg. “Sy was ŉ liefdevolle mens wat altyd uit haar pad gegaan het om ander te help. Haar hart was van goud,” het Jessica Prinsloo, ŉ administratiewe beampte by die Laerskool Goudrand, oor Breytenbach gesê. Breytenbach het 40 jaar lank by die laerskool klasgegee. Sy het verlede jaar afgetree, maar het vanjaar in die eerste skoolkwartaal weer tydelik daar waargeneem. Breytenbach se liggaam is ontdek nadat ŉ vriendin wat haar vir ŉ kerkdiens moes oplaai, onraad vermoed het toe sy nie uit die huis, in Rosedene, kom nie. Sy het alarm gemaak en Breytenbach se liggaam is langs haar motor gevind. Haar oog was blou, vermoedelik weens ŉ hou deur haar aanvaller. Daar was glo ŉ plastieksak oor haar kop getrek en sy is vermoedelik versmoor. Breytenbach het alleen gewoon. Haar hondjie is ŉ maand terug ook dood. Haar dogter, Adele Pretorius, woon sedert Desember saam met haar man, Johan, in Engeland. Hulle het Maandag na Suid-Afrika teruggekeer. Pretorius het aan Maroela Media gesê sy het onraad vermoed toe sy Sondagoggend ná ŉ kerkdiens haar foon aangeskakel het en gesien het dat ŉ buurvrou van haar ma haar probeer bel het. “Ek het gevra wat is fout, maar sy wou eers nie sê nie. Toe sê sy my ma is vermoedelik vermoor,” het Pretorius gesê. Volgens Pretorius het Breytenbach Sondagoggend ŉ man gaan oplaai om in haar tuin te werk. Haar ma het dié persoon geken. Kringtelevisie by ŉ huis in die buurt wys glo hoe dié man later met Breytenbach se televisiestel by haar huis wegstap. Hy kon sedertdien nog nie weer opgespoor word nie. Pretorius het gesê hulle het intussen haar ma se bankkaarte gekanselleer, nadat ŉ transaksie vanoggend nog verwerk is. Linda en haar dogter Adele Pretorius op Adele se troudag in Desember verlede jaar. (Foto: verskaf) “Van oral vertel mense wat my ma vir hulle beteken het – by die skool, by die onderwysdepartement. Selfs die persoon wat haar pensioenuitbetaling gedoen het, vertel wat ŉ wonderlike vrou sy was,” het Pretorius gesê. Ondanks die groot afstand tussen hulle het Pretorius en haar ma daagliks gesels. “My ma het altyd gesê jy gebruik wat jy het om die Here te vereer en elke dag moet jy lewe om die Here te vereer. Sy het elke oggend en elke aand vir ons gebid. Gelukkig is sy nou aan Jesus se voete,” het Pretorius gesê. Sy het gesê sy het net Vrydag, na aanleiding van ŉ mediaberig wat sy gelees het, haar ma gemaan om veilig te wees. “Ek het altyd vir haar gesê ‘sluit die deure’. Sy het dit alles gedoen. “Mamma het nie verdien om so dood te gaan nie.” Op Laerskool Goudrand se Facebookblad is daar tientalle boodskappe van medelye en van diegene wat vertel watter diep spore Breytenbach in hulle lewe getrap het. Die Boksburg-Noord-polisie ondersoek klagte van moord en gewapende huisroof. Kapt. Nomsa Sekele, polisiewoordvoerder, het gesê niemand is nog in verband met die saak aangekeer nie. Die polisieondersoek duur voort. ŉ Begrafnisdiens vir Breytenbach word na verwagting Vrydag om 12:00 by die NG kerk Witfield in Boksburg gehou.